Si aneu temporalment a Irlanda és important que tramiteu la Targeta Sanitària Europea (TSE) a través de l' Institut Nacional de la Seguretat Social, ja que us permetrà rebre atenció sanitària gratuïta a qualsevol país de la Unió Europea, de l'Espai Econòmic Europeu (EEE) o a Suïssa.
En el cas d'Irlanda, si no la teniu, caldrà que aboneu 100 euros -no reemborsables- perquè us atenguin d'urgència.
Tot i tenir la targeta, és molt recomanable contractar a més una assegurança que us garanteixi la màxima cobertura.
Targeta sanitària del sistema irlandès
Si viviu de forma permanent a Irlanda, per accedir als serveis sanitaris heu d'anar al Health Board de la vostra zona on, després de ser admesos com a residents habituals a Irlanda, valoraran si us poden donar la targeta sanitària.
Per tenir-hi accés, es tenen en compte els ingressos i els familiars dependents de l'usuari.
Podeu sol·licitar la targeta també via online.
Si no la teniu, les visites al metge de capçalera (General Practitioner, GP) tindran un cost.
Amb aquesta targeta sanitària, que expedeix l'Executiu de Servei Mèdic (ESM), teniu dret a:
Diferències entre el sistema sanitari irlandès i l'espanyol
Atès que l'accés a la targeta sanitària depèn del nivell de renda rebut, a Irlanda hi ha dues categories de pacients, a diferència d'Espanya.
D'una banda, hi ha els pacients que tenen targeta i, per tant, disposen d'assistència gratuïta i, de l'altra, hi ha els que no la tenen i han de pagar la major part de l'atenció rebuda.
Davant d'una urgència, cal tenir present que només els hospitals públics disposen de servei d'urgències.
Pel que fa als medicaments, habitualment necessitareu recepta i solen ser força més cars que a Espanya.
Els fàrmacs genèrics, però, es poden trobar als supermercats per un preu més econòmic.
Les cadenes de farmàcies més conegudes són Bradley's Pharmacy i Hickey's Pharmacy.
A Irlanda hi ha dos telèfons d'emergències que engloben els serveis d'ambulàncies, policia i bombers.
Quan hi truqueu, haureu de facilitar la següent informació:
Assistència a víctimes turistes
Els turistes que siguin víctimes d'un crim durant la seva estada a Irlanda disposen del Servei Irlandès d'Assistència a Turistes ( Irish Tourist Assistance Service – ITAS).
El seu personal, format per professionals i voluntaris que parlen una gran varietat de llengües estrangeres, us podrà oferir assistència per qualsevol problema que pugueu tenir després de patir un crim.
Totes les oficines de turisme disposen de fullets informatius sobre aquest servei.
Obrir un compte corrent a Irlanda pot resultar un procés més laboriós que a l'estat espanyol, ja que les entitats desconfien sobre la capacitat de solvència dels nous clients.
A l'hora de tramitar l'obertura d'un compte bancari, haureu de presentar el passaport o document nacional d'identitat i un justificant de la vostra adreça.
En alguns casos, us poden demanar també una carta de l'empresa on treballeu.
El banc valorarà tota la documentació i al cap d'uns quinze dies rebreu una carta amb la informació sobre el compte corrent i els serveis que teniu a la vostra disposició.
En alguns casos, juntament a aquesta carta hi rebreu també una targeta.
Al cap d'uns dies us arribarà el número secret (PIN) també per correu postal.
Les targetes que generalment es donen a nous clients són:
Per disposar d'una targeta de crèdit caldrà que espereu un temps perquè el banc vegi que sou solvents.
A Irlanda, a banda dels principals bancs, hi ha les Building Societies, dedicades únicament al mercat hipotecari.
Existeixen també les Credit Union, que són entitats cooperatives –n'hi ha a quasi tots els barris– sorgides els anys 50 per evitar problemes arran de la mala gestió de les finances personals.
Les principals entitats bancàries a Irlanda són:
A Irlanda trobareu les següents companyies de telefonia mòbil: Vodafone, Meteor, Three, Tesco Mobile, Postmobile i eMobile.
Postmobile (An Post + Vodafone) és una joint venture que ofereix tarifes més econòmiques.
Algunes marques ofereixen tot tipus de serveis de telefonia, mentre que d'altres només inclouen trucades i missatges de text.
Existeixen dues modalitats de pagament, ja sigui a través d'un contracte amb facturació mensual o mitjançant el prepagament.
La xarxa de transport públic urbà a la ciutat de Dublín inclou autobús ( Dublin Bus ), tramvia ( LUAS ), tren interurbà ( DART/Irish Rail ) i bicicleta ( Dublin Bikes ).
Per combinar diferents mitjans de transport us resultarà més útil i econòmic utilitzar la Leap Card que el bitllet senzill.
D'aquesta manera, aconseguireu descomptes.
Els bitllets de transport els podeu comprar als quioscos.
En el cas de l'autobús, si no porteu tiquet haureu de pagar amb l'import exacte.
Per desplaçaments al llarg de tot el territori irlandès, disposeu del ferrocarril i de l' autobús.
Per consultar horaris, trajectes, tarifes i planificar el vostre viatge a qualsevol localitat irlandesa podeu visitar la web del Transport d'Irlanda.
Per veure com moure-us per cada ciutat teniu també les webs dels diferents ajuntaments: Cork City Council, Limerick City & Council, Galway City Council i Waterford City Council, entre altres.
Si opteu per desplaçar-vos en taxi per Dublín, és recomanable que intenteu evitar les hores punta, ja que llavors sol haver-hi molt trànsit al centre de la ciutat i, a més, el preu del trajecte es pot encarir considerablement.
Els taxis de Dublín, a diferència d'altres ciutats, només s'identifiquen per un cartell al sostre del vehicle.
Si necessiteu un taxi de nit intenteu reservar-lo amb antelació, ja que els dijous, divendres i dissabtes pot ser complicat aconseguir-ne un.
Pel que fa als preus, a Dublín, Galway, Limerick i Cork els taxis disposen de taxímetre.
En altres zones haureu d'acordar l'import prèviament amb el conductor.
Cal que tingueu en compte que els taxis se situen habitualment a les parades de les zones més cèntriques i no circulen buits pels carrers.
Si teniu el carnet de conduir espanyol podeu circular per Irlanda, ja que les llicències de la Unió Europea es tracten com a irlandeses.
Optar pel vehicle propi o per un cotxe de lloguer pot ser una bona idea per recórrer distàncies llargues perquè podreu gaudir de l'excel·lent paisatge que ofereix el país.
No obstant, heu de tenir en compte que a les carretes irlandeses se circula per l'esquerra, amb el volant a la dreta.
És obligatori portar sempre els cinturons de seguretat i, si aneu amb moto, tant vosaltres com l'acompanyant heu de portar el casc posat.
Tingueu present que la normativa en referència al consum d'alcohol i la conducció és molt estricta.
El límit de velocitat és de 50 km/h per ciutat, 100 km/h per carretera nacional i 110 km/h per autopista.
A la República d'Irlanda, la majoria dels senyals de trànsit s'indiquen en quilòmetres i no en milles.
Tots els senyals de trànsit i els noms estan escrits en els dos idiomes oficials, el gaèlic i l'anglès.
Conduir per Dublín no és excessivament complicat, ja que la ciutat no es troba gaire congestionada.